JAKU IBAN: Sada Bebuah
Tusun Ke-13 EMPELAWA SEDUAI KECHUYU Minggu ba Tusun Ke-13 tu, dia ruang JAKU IBAN: Sada Bebuah ba dada surat-kabar Utusan Sarawak (SADA) tu diisi kitai ngena genteran sada bebuah ti bejuluk Empelawa seduai Kechuyu: Bebadi Ketegal Mansau Puji. Dikena muka randau sekali tu, diatu penulis deka mai kita pemacha mayuh nguji beratika sikap, perangai, enggau ulah ti bisi bekelemayang dalam genteran sada bebuah nya, lalu nguji nyelam ajar ti bisi teselit dia. Iya ti dikumbai ‘empelawa’ nya iya nya sebansa utai idup ti bisi empat pasang kaki sereta landik amat mukat. Pukat nya dikena iya mukat indu utai ke pemakai. Nama saintifikik empelawa disebut tarantulas. Ngagai ti diatu, bala entomologists (saintis ti landik pasal indu utai) udah tetemuka sereta bulih 1,010 bansa empelawa ti bisi idup di dunya tu. Lalu ‘kechuyu’ nya lekajaku ti siti da dikena nyebut langau. Diatu kitai lalu berengkah berandauka sada bebuah Empelawa seduai Kechuyu: Bebadi Ketegal Mansau Puji, tu. Nyadi hari siti, meda kechuyu mansa terebai, empelawa ti benung mukat lalu nanyaka penunga iya bejalai. TANYA EMPELAWA NGAGAI KECHUYU “Oh, kini ke penemuai, tunga pejalai, uing luan Nuan dih akan, Kechuyu Kaban, Meda punggung landung enggi nuan Jendung-jendung nangkin sarung pedang besuran; Pala enggi nuan tak repa Linga-linga ujak lelaga bulu kenyali papan; Belakang kilak kayang, antap kelatang baju besulam?” SAUT KECHUYU NGAGAI EMPALAWA “Ehh, sigi baka kereja aku ga baka tu Unggal Empelawa Jawa: Nama kedang semansang, bulan tumbuh baru baka tu Nyawa aku tak menawa pansut au Tesiumka bau pekasam baya; Nyerumba pemansang kedang Bulan ke nyumbuk, perenama nyentuk Nyawa aku tak bagas gauk, Gila tetenguk ke pachak keruntuk pala naga.” TANYA EMPELAWA BARU “Enti nuan tak pansut au, wai entipu, Lalu lah, ngentu, wai angu Meruan sebenda runggu enggi aku dia Pachak naga, pekasam baya Budu nyala jelu padi baru; Enti nuan tetenguk deka makai But semah pekasam tapah Meruan nya dia setajau setengah Sigi runggu, sekebuk batu, Niki mih, lalu!” SAUT KECHUYU BARU “Oh, enda alah aku nyau ngayahka But tapah pekasam semah, enggi nuan unggal, Semata enda pemayuh di Sungai Kuah, Telaga Darah Meruan mirah lampang pah Bedau dijamah apin ditegu; Di Tuchung Lumbung Salar Sentubung Meruan beletung, agi meledung dilunang beru.” SAUT EMPELAWAM SEKALI AGI “Anang pia, Unggal Kechuyu Terebai, Niki mih, lalu! Peda nuan penyarak rumah pandak enggi aku Terang tampak, besulam pirak benang biru; Jementa beria-ria lambar setera ubung bekelayu; Tangga rarit, turun tarit, gemerit, Bebelit-belit manah sanggit, kaul seribu Nanggam ke pan jempayan lintang, sadau lantang.” Kechuyu lalu madahka kebuah alai iya enggai dilaluka Empelawa niki: “Oh! Oh! Terima kasih, unggal Empelawa, Terima kasih, wai pangan. Enda aku niki, wai akan. Tak malu aku di lempedu tulung supan Tak takut, riput rawan Tedingaka berita disebut ribut, diramban ujan Tak semua sida ke udah tetunjanka tangga nuan Nadai siku enda meragan, tepagang mengkang Danjan tekangkang.” Ninga nya, Empelawa lalu nimbal. Ku iya: “Oh, anang pia, wai menyadi Kechuyu Bujang. Enti diri enggai ke sadau, Lalu niki mih, ke rumah panjang, aku kitu. Iga ga nuan enggai nguji duduk nugau Besila di atas panggau, enggi aku nyin Ke begurau tuntun pinggang. Nemu nuan? Sebarang sapa ke buya duduk dia Enti tubuh iya chelum, Tau burak tampak bebendang; Enti tubuh iya kurus, Tau bebali gemu, mansang lemunang; Enti tubuh iya bungkuk, Tau rurus baka ke dikedang Neladan batang sumpit kirai”. Bejaku baru ga Kechuyu nimbal Empelawa. Ku iya: “Terima kasih, wai Empelawa Beruk Ining empating lulai ngumbuk. Tak malu aku di lempedu kandang rusuk Tak supan, tulung enchuyuk, Tedingaka berita dibai empada, ditusi nyamuk, Tak semua sida ke udah besila, nugau duduk Di genturan papan panggau rasuk, enggi nuan nya Nadai siku enda udah jengkara laya tepuruk Dilangup tikai, digiling lantai.” Ninga Kechuyu enggai diasuh iya niki, dia Empelawa lalu ngelinai iya. Ku Empelawa: “Hai, unggal Kechuyu Nelap, Akal pintar, bejaku tau besilat-silat, Gamal ga sintal tulung tegap, Chukup pemujang tulung sigat, Nyemak cheremin tu nuan patut inggap Ninjau diri-empu beamat-amat, Baru nuan ngelala diri-empu Jauh sigat ari lalat, gap ari sempepat Bekekijap, mijar bekebelap Ensara pemetang.” Tang Kechuyu apin ulih kelinaika Empelawa. Iya lalu nimbal baru, udah nya lalu terebai rari. “Hai, Empelawa anda, raja penemu Landik bejaku bepujuk rayu Pandai ngelumai betipu-tipu. Udah ki ini! Mupuk aku. Pagila lusa betemu baru. Yio! Yio! Sayonara!” (Sayonara tu lekajaku Jipun ti mai reti ‘selamat tinggal’). Empelawa enda ibuhka diri ke dikerarika Kechuyu. Iya lalu belabuh melandai betebah nyawa ngelinai Kechuyu. Sambil iya ngelinai, iya terus nyanggit-senyanggit pukat, ka dikena iya mukat Kechuyu. BETAMPUNG… Oleh JANANG ENSIRING 
See author's posts
